钦定古今图书集成/明伦汇编/宫闱典/第127卷 > 宗爱
## 钦定古今图书集成/明伦汇编/宫闱典/第127卷 > 宗爱

按《魏书阉官传》，“爱不知其所由来，以罪为阉人，历碎
职至中常侍。正平元年正月，世祖大会于江上，班赏
群臣，以爱为秦郡公。恭宗之监国也，每事精察。爱天
性险暴，行多非法，恭宗每衔之。给事仇尼道盛、侍郎
任平城等任事东宫，微为权势，世祖颇闻之。二人与
爱并不睦，为惧道盛等案其事，遂构告其罪，诏斩道
盛等于都街。”时世祖震怒，恭宗遂以忧薨。是后世祖
追悼恭宗，爱惧诛，遂谋逆。二年春，世祖暴崩，爱所为
也。尚书左仆射兰延、侍中吴兴公和疋、侍中太原公
薛提等秘不发丧。延、疋二人议，以高宗冲幼，欲立长
子，征秦王翰置之秘室。提以高宗有世嫡之重，不可
废所宜立而更求君。延等犹豫未决。爱知其谋。始，爱
负罪于东宫，而与吴王余素协，乃密迎余自中宫便
门入，矫皇后令征延等。延等以爱素贱，弗之疑，皆随之入。爱先使阉竖三十人持仗于宫内，及延等入，以
次收缚，斩于殿堂，执秦王翰，杀之于永巷而立余。余
以爱为大司马、大将军、大师、都督中外诸军事、领中
秘书，封冯翊王。爱既立余位居元辅，录三省，兼总戎
禁，坐召公卿，权恣日甚，内外惮之。群情咸以为爱必
有赵高、阎乐之祸。余疑之，遂谋夺其权。爱愤怒，使小
黄门贾周等夜杀余，事在《余传》。高宗立，诛爱、周等，皆
具五刑，夷三族。